กระทรวงวัฒนธรรม เสนอ ศบค.ผ่อนปรนมาตรการป้องกันการแพร่ระบาดโรคโควิด 19 ให้ถ่ายทำภาพยนตร์ หรือการบันทึกเทปรายการโทรทัศน์ได้
กระทรวงวัฒนธรรม เสนอ ศบค.ผ่อนปรนมาตรการป้องกันการแพร่ระบาดโรคโควิด 19 ให้ถ่ายทำภาพยนตร์ หรือการบันทึกเทปรายการโทรทัศน์ได้ นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า การประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค.ที่มีพลเอก ประยุทธ์ จันทร์โอชา นายกรัฐมนตรี ในฐานะผู้อำนวยการศูนย์เป็นประธานฯ ณ ตึกสันติไมตรี ทำเนียบรัฐบาลวันนี้ กระทรวงวัฒนธรรมจะเสนอให้ที่ประชุมพิจารณาผ่อนปรนมาตรการระยะที่ 2 ให้ดำเนินกิจกรรมที่กระทรวงวัฒนธรรมกำกับดูแลอยู่ ทั้งการถ่ายทำภาพยนตร์ หรือการบันทึกเทปรายการโทรทัศน์ เนื่องจากการณรงค์ ให้อยู่บ้าน หยุดเชื้อ เพื่อชาติ ในระยะ 2 เดือนที่ผ่านมา ทำให้ไม่ได้มีการถ่ายทำเนื้อหาต่างๆ เพิ่มเติม โดยภาคอุตสาหกรรมเหล่านี้มีมูลค่าเกือบ 30,000 ล้านบาทต่อปี โดยทางกระทรวงวัฒนธรรมพิจารณาจากตัวเลขทางด้านสาธารณสุขที่มีผู้ติดเชื้อรายใหม่ลดลงอย่างต่อเนื่อง ซึ่งทางกระทรวงวัฒนธรรมได้เสนอการผ่อนปรนนี้ผ่านทางคณะกรรมการกลั่นกรองของ ศบค.ไปแล้ว และได้มีการเห็นชอบให้นำเสนอเข้าสู่ที่ประชุมในวันนี้ส่วนข้อเสนอที่จะอนุญาตให้กองถ่ายทำภาพยนต์มีทีมไม่เกิน 50 คนนั้น ได้หารือกันระหว่างสมาพันธ์ หรือสมาคมวิชาชีพที่เกี่ยวข้อง เช่นในส่วนของผู้กำกับผู้เขียนบท ทั้งในส่วนของภาพยนตร์และรายการโทรทัศน์ ซึ่งมีความเห็นว่าอยู่ในเกณฑ์ที่สามารถปฏิบัติได้ โดย 50 คนที่กำหนดนี้จะรวมทั้งนักแสดง ผู้กำกับ และทีมงานโดยต้องปฎิบัติตามมาตรการด้านสาธารณสุข โดยกำหนดแนวทางปฏิบัติที่ลงรายละเอียดชัดเจนสำหรับทุกคน เช่น นักแสดง ช่างแต่งหน้าจะต้องมีวิธีปฏิบัติอย่างไร โดยแต่ละมาตรการที่ผ่อนคลายทางกระทรวง หรือหน่วยงานที่เกี่ยวข้อง เช่น ในเรื่องของกองถ่ายละครที่กระทรวงวัฒนธรรมถือเป็นนายทะเบียน จะต้องประสานไปยังกระทรวงมหาดไทย เพื่อดูแลการลงพื้นที่ถ่ายทำภาพยนตร์ มีทั้งในส่วนท้องถิ่นและการประสานกับเจ้าหน้าที่ตำรวจ เพื่อให้ทุกอย่างเป็นไปตามมาตรการควบคุมการแพร่ระบาดของเชื้ออย่างต่อเนื่อง